ועדת הכלכלה, כנסת 19, פרוטוקול מספר 204, 2014-02-10 12:30

אבישי ברוורמן: שלום לכולם, כבוד השרה, רבותי חברי הכנסת, מכובדי.

אבישי ברוורמן: אני פותח בבקשה לדיון מחודש, רביזיה, בסעיף שעניינו מתן אפשרות לשר הבריאות להתקין תקנות בדבר עיצוב אחיד לקופסאות סיגריות ללא הסמנים המסחריים.

אבישי ברוורמן: חבר הכנסת אילטוב, הגשת את בקשת הרביזיה.

אבישי ברוורמן: נצביע, מי בעד הרביזיה?

אבישי ברוורמן: בעד – רוב

אבישי ברוורמן: נמנעים – אין

אבישי ברוורמן: בהתנגדות אחת אושר הדיון לבקשה ברביזיה.

אבישי ברוורמן: אני רוצה להזכיר במה היה הנושא בסעיף, דובר על עיצוב אחיד של קופסאות סיגריות ללא הסמנים המסחריים.

אבישי ברוורמן: חברות הסיגריות מתנגדות לסעיף, כי הן טוענות שהוא לא מאפשר להם תחרות.

אבישי ברוורמן: או כי העיצוב האחיד, לפי חיים גבע, יתקבל סופית רק בחקיקה באוסטרליה.

אבישי ברוורמן: נשמע בתחילה את דוקטור פורטוגלי, שלמד את הנושא והתייחס למשמעויות שלו, ליחס בין תאגידים, מדינות והמשמעות למדינת ישראל.

אבישי ברוורמן: אחריו תדבר עורכת דין דבי מילשטיין, ראש תחום סחר חוץ ויחסים בין-לאומיים במשרד הכלכלה.

<אמנון פורטוגלי: חוקר במרכז חזן במחוז ואן ליר.

<אמנון פורטוגלי: בזמן האחרון אני חוקר את הסכמי הסחר הבי-לטראליים והסכמי הגנה על השקעות שנכתבו בעולם ב-20 השנה האחרונות, מאז הסכם NAFTA שזה הסכם הסחר החופשי של צפון אמריקה.

<אמנון פורטוגלי: לגבי החוק והסעיף הזה, אני חושב שהם נכונים בבסיסם, מפני שיש משהו מעוות בזה שמאפשרים פרסום למוצר שפוגע בבריאות של כולנו, וזה לדעתי, על דעת כולם.

<אמנון פורטוגלי: יחד עם זאת, צדקו גם היושב ראש וגם חבר הכנסת חנא סוייד, שאמרו שפיקוח והגבלה על הפרסום, אלה הדברים שישנם וצריך למצור את האיזון הנכון בין האינטרסים השונים, שיש פה לאנשים.

<אמנון פורטוגלי: אני רוצה להצביע על הבעיה, שההסכם שהמדינה חתומה עליו, שאפקטיבית מסנדל לטעמי את הסעיף הזה ובעצם את כל החוק.

<אמנון פורטוגלי: הסעיף הזה ספציפית מאפשר לקבוע הוראות בדבר סימון, שאסור שיופיע על אריזות ובדבר עיצוב אחיד לאריזה של מוצרי עישון.

<אמנון פורטוגלי: המשמעות שלו היא מניעת השימוש במותג בסימונים מסחריים, בשם מסחרי של חברות הטבק.

<אמנון פורטוגלי: זה פתח רחב לתביעות עתק מהחברות האלה.

<אמנון פורטוגלי: על סמך הסכמי הסחר ואם מדברים על הסכם ספציפי, הסכם הסחר שישראל חתמה עם קולומביה ב-30 בספטמבר, הוא בדיוק בדבר הזה.

<אמנון פורטוגלי: יש שם פרק שלם שנקרא השקעות, שמאפשר לתאגידים לתבוע ממשלות, על זה שפגעו להם ברווחים וברווחים העתידיים וישנה תביעה ספציפית כזו שאדבר עליה בהמשך.

<אמנון פורטוגלי: יושבים פה הנציגים של פיליפ מוריס, שיכולים לספר לכם על התביעה, שהתאגיד שלהם הגיש נגד ממשלת אוסטרליה, בגלל חוק שיותר חזק מזה, חוק האריזה הפשוטה "plane package", הם לא מאפשרים שימוש בשם הסיגריה, בלוגו כן, ולא בכל המוצרים שאנחנו מכירים.

<אמנון פורטוגלי: כלומר, אם ניקח מרלבורו, אי אפשר יהיה להשתמש בסוסים, או בשם, או בכל הפרסומות שנעשו עד אז.

<אמנון פורטוגלי: התאגיד הגיש תביעה נגד ממשלת אוסטרליה, בגין החוק הזה, מהנימוקים שאמרתי.

<אמנון פורטוגלי: התביעה של פיליפ מוריס מעניינת, היא מסתמכת על הסכם הסחר של אוסטרליה עם הונג-קונג, זה לא פיליפ מוריס אוסטרליה תובעת את אוסטרליה, זה פיליפ מוריס הונג-קונג תובעת את אוסטרליה.

<אמנון פורטוגלי: יש לנו הסכם כזה עם קולומביה, אני בטוח שלחברת טבק מסוימת יש חברת בת בקולומביה - - -

יעקב ליצמן: מי זה ה"פיליפ מוריס" הזה?

אבישי ברוורמן: רבותי, חבר הכנסת ליצמן מיתמם.

אבישי ברוורמן: הוא יודע כל דבר, אבל עושה עצמו כתם.

יעקב ליצמן: לא למדתי ליבה.

<אמנון פורטוגלי: לישראל יש הסכמי סחר דומים כמו ההסכם של אוסטרליה עם הונג-קונג.

<אמנון פורטוגלי: למשל, בסעיף שדברתי עליו, הסכם הסחר עם קולומביה, יש שם פרק שלם על השקעות, שמגדיר בדיוק את הדברים שאמרתי, שמאפשר לתאגיד לתבוע את מדינת ישראל.

<אמנון פורטוגלי: זה נשמע מטורף, אבל זו העובדה, לא סתם בתביעה, לא בבית משפט ישראלי ואפילו לא בבית משפט בקולומביה, אלא בפני טריבונל פרטי של שלושה עורכי דין עסקיים.

<אמנון פורטוגלי: הטריבונל הזה מתנהל בסודיות, לא בשקיפות ואין לאף אחד מושג מה קורה.

<אמנון פורטוגלי: המלצתי היא להיזהר עם החקיקה הזו.

אבישי ברוורמן: תודה.

אבישי ברוורמן: גברת מילשטיין בבקשה.

<דבי מילשטיין: אני מהלשכה המשפטית, רפרנטית למנהל סחר חוץ במשרד הכלכלה.

<דבי מילשטיין: בנושא של קולומביה והפרק של ההשקעות, מבחינה פורמאלית, ההסכם שלנו עם קולומביה טרם נכנס לתוקף, לכן הייתי שמה את זה כרגע בצד.

<דבי מילשטיין: מה שכן רצינו להתייחס, זה להסכמי הסחר, כולל הסכם הסחר של ה-WTO ארגון הסחר העולמי, שם קבועים כללי הסחר, כולל הסכם ה-TBT וכולל הסכם ה"טריפס" שזה ההסכם המתייחס לנושא של קניין רוחני במסגרת הסכמי הסחר.

<דבי מילשטיין: הנקודה החשובה כרגע, שמתנהל בימים אלו דיון בארגון הסחר העולמי, במנגנון ליישוב סכסוכים, בדיוק בנושא של אריזה אחידה, הרגולציה שאימצה אוסטרליה.

<דבי מילשטיין: צריכים לציין שבהליך הזה נגד אוסטרליה הצטרפו 34 מדינות, שזה שיא מבחינת המדינות השלישיות שהצטרפו למהלך, כי זה בכל זאת נושא בעייתי ונושא שפתוח לפרשנויות שונות.

<דבי מילשטיין: עד שנקבל הכרעה מהמנגנון ליישוב סכסוכים, ב-WTO, דבר שכנראה לא יהיה בקרוב, אנחנו לא יודעים היכן הרוח נושבת.

<דבי מילשטיין: המשרד שלנו מאד מודאג מהכללת סעיף - - -

אבישי ברוורמן: ולכן, המלצת שר הכלכלה והמלצתך היא?

<דבי מילשטיין: אנחנו מודאגים מהכללת סעיף המסמיך את הנושא של אריזה אחידה.

אבישי ברוורמן: תודה.

אבישי ברוורמן: עורכת דין מיכל גולדברג משרד הבריאות ולאחר מכן שרת הבריאות ואז אבקש מחבר הכנסת אילטוב להעלות את הצעה לרביזיה.

<מיכל גולדברג: הסעיף, כמו שהוא מופיע היום בחוק, לא יוצר קושי משפטי ובוודאי שאינו מהווה עילה לתביעה של מדינת ישראל.

אבישי ברוורמן: זאת אומרת שאת חולקת על דברי גברת מילשטיין.

<מיכל גולדברג: בהחלט, זה גם היה הסיכום.

<מיכל גולדברג: אני בטוחה שגם דבי מסכימה אתי.

<דבי מילשטיין: לא אמרתי שזה הפרה, אמרתי שקודם כל אנחנו מחכים להכרעה מהמנגנון ליישוב סכסוכים.

אבישי ברוורמן: אני אדם פשוט.

אבישי ברוורמן: יש פה הצעה על הפרק, השאלה אם היא תגרום נזק בין-לאומי לישראל כמו באוסטרליה, או לא.

אבישי ברוורמן: אמר דוקטור פורטוגלי שכן.

אבישי ברוורמן: האם אתם רוצים לתמוך בזה או לא?

<דבי מילשטיין: צריכים להפריד בין שני הדברים, יש את הנקודה המשפטית ואת הנקודה של יחסי הסחר.

<דבי מילשטיין: קבלנו פניות מהארגונים וגם מסנטורים, הוועדה גם קבלה פניות כאלה.

אבישי ברוורמן: אז אין לך המלצה.

יעקב מרגי: אבל רשמנו שהיא מוטרדת.

<מיכל גולדברג: נמצאים פה נציגי משרד המשפטים, גם הם סבורים - - -

אבישי ברוורמן: עורך דין הווארד פולינר ממשרד המשפטים, ראש אשכול דיני קניין רוחני, בבקשה.

<הווארד פולינר: מדובר על סעיף הסמכה, לא על תקנות כדי להתקין את האיסור הזה או את המגבלות על הפרסום, בינתיים זה רק על סעיף הסמכה.

<הווארד פולינר: מחכים עד שיש תוצאות במישור הבין-לאומי בעניין אוסטרליה ואז לא מדובר בהכרח על איסור על שימוש, אלא הגבלה את התחום או הגודל או משהו אחר, זה לא איסור מוחלט.

אבישי ברוורמן: אז אתה לא מוטרד מדברי דוקטור פרוטוגלי?

<הווארד פולינר: זה בטרם עת.

<הווארד פולינר: זו הסמכה לשר לעשות את התקנות.

<לאה ורון: השר, באישור ועדת הכלכלה של הכנסת.

<הווארד פולינר: אנחנו לא רואים בזה הפרה של ההסכמים הבין-לאומיים.

<חיים גבע: קיימנו את הדיון הזה ביום רביעי ב-29 וביום חמישי ה-30, בבריטניה אושרה הצעה דומה, שמסמיכה את שרת הבריאות, מזכירת הבריאות בבריטניה, לקבוע בחוק.

<חיים גבע: כך שבבריטניה אושר סעיף זהה לשלנו.

<חיים גבע: יש עוד מדינות שהכריזו על כוונה, מדינות שנמצאות בהליכי חקיקה כמו אירלנד, ניו-זילנד, איחוד האמירויות, קנדה ברזיל.

<חיים גבע: האיחוד האירופי, בדירקטיבה האירופית, שעכשיו נמצאת בעדכון, זה היה אמור להיכנס לדירקטיבה ובגלל לחץ מאד חזק של לוביסטים, של פיליפ מוריס ואחרים, יש על זה חשיפה.

<איריס אפשטיין: זה פשוט לא נכון עובדתית.

אבישי ברוורמן: אני אתן לך לדבר על העובדות, כפי שאת רואה אותן, אחרי שיסיים.

<חיים גבע: לא ניכנס לכל הנושאים, על מה שעשו הלוביסטים ב"גרדיין", אבל בכל מקרה, האיחוד האירופי שינה את ההמלצה כגורפת והנחה, שכל מדינה שרוצה לעשות חפיסה אחידה בהחלט רשאית לעשות את זה, רק צריכה לעדכן את האיחוד האירופי שזו הכוונה.

אבישי ברוורמן: מחר אני נפגש עם נשיא הפרלמנט האירופי, מרטין שולץ, אני אשאל אותך.

<חיים גבע: כל המדינות נערכות על קו הזינוק להסמכה ראשית.

<איריס אפשטיין: שמי איריס אפשטיין, מפיליפ מוריס בע"מ, באיחוד האמירויות הערביות אין שום הצעה כזו.

<איריס אפשטיין: עברה שם עכשיו הצעת חוק, עם אזהרות בראיות גרפיות בגודל 30%.

<איריס אפשטיין: לגבי האיחוד האירופי, זה נכלל בהתחלה בדירקטיבה והצביעו נגד זה בפרלמנט האירופי ובכל פורום אירופי אחר.

<איריס אפשטיין: זה שעכשיו כל מדינה יכולה לעשות מה שהיא רוצה, אי אפשר להגיד שהאיחוד האירופי הצביע בעד, כי הוא הצביע נגד.

<עמוס האוזנר: אני רוצה להזכיר לחברי הוועדה שבעצם כבר יצרנו תקדים בנושא הזה, פה בוועדת כלכלה, כאשר אישרנו הוראות שאוסרות על שימוש במותג של לייט, לתאר סיגריות כלייט.

<עמוס האוזנר: מפני שאמרנו כאן, שהתיאור הזה של סיגריות כלייט, מטעה את האנשים.

<עמוס האוזנר: מאז ואילך אין יותר על הקופסאות סיגריות מרלבורו לייט וקנט לייט וכאמל לייט וטיים לייט, שהיו לפני זה.

<עמוס האוזנר: זאת אומרת שהתקדים הזה קיים אצלנו כבר משנת 2004.

<עמוס האוזנר: הערה שנייה קשורה להסכמי הסחר הבין-לאומיים.

<עמוס האוזנר: מאחר ונכחתי בוועידות בין-לאומיות שהתייחסו לנושא הזה, אני רוצה להזכיר, שבכל הסכמי הסחר יש תמיד חריג, שאומר, שניתן לסטות מהסכמי הסחר, ממטרות ציבוריות, כולל מטרות בריאותיות.

<עמוס האוזנר: כך שהחריג הזה קיים שם.

<עמוס האוזנר: עד כאן לגבי הנושא העקרוני, עכשיו נהיה קצת פרקטיים.

<עמוס האוזנר: לגבי הנושא הפרקטי יש לי הצעה לפשרה.

<עמוס האוזנר: מאחר שחבר הכנסת אילטוב הגיש הסתייגות - - -

<איתי עצמון: בקשה לדיון מחדש.

<עמוס האוזנר: בקשה לדיון מחודש.

<עמוס האוזנר: ומאחר שהדיון כאן הסתיים בהכרעה שלא תהיה על דעת כל חברי הכנסת, ממילא תוגש הסתייגות למליאה ואז ממילא הנושא הזה יובא להכרעתה של המליאה.

<עמוס האוזנר: מאחר שכך, ההצעה שלי לפשרה היא, שהסעיף הזה יפוצל מהצעת החוק.

<עמוס האוזנר: זאת אומרת, לא יצביעו עליו לקריאה שנייה ושלישית.

<איתי עצמון: אני מפנה את תשומת לבך לכך שהנושא לא נכלל בהצעת החוק כפי שהתפרסמה והתקבלה בקריאה הראשונה בכנסת הקודמת, לכן אני לא כל כך מבין מה נפצל, אי אפשר לפצל נושא שלא הוכלל.

<עמוס האוזנר: אבל אנחנו יכולים לאשר את זה לצורך הפיצול, זו לא בעיה מבחינת תקנון הכנסת.

יעל גרמן: אני לא מקבלת את זה.

אבישי ברוורמן: גם השרה לא מקבלת את ההמלצה שלך.

קארין אלהרר: אנחנו מבקשים התייעצות סיעתית לפני הצבעה.

אבישי ברוורמן: קודם שנשמע מה הבקשה?

אבישי ברוורמן: עד עכשיו הייתה רק הבקשה לרביזיה.

אבישי ברוורמן: אנא העלה את ההצעה שלך, מה אתה מציע להצבעה.

אבישי ברוורמן: יש סעיף נוסח קיים, כפיש הוצג על ידי מר גבע ועורכת דין גולדברג ואושר בוועדה, על זה הצגת רביזיה, שאתה רוצה את השינוי.

רוברט אילטוב: כבוד היושב ראש, כפי שאמר היועץ המשפטי של הוועדה, השינוי הזה לא היה בהצעת החוק בקריאה הראשונה.

רוברט אילטוב: לכן אני מבקש, שהסעיף, שהיה בהצעת החוק שעשיתי, יישאר כפי שהוא ולא ישונה.

אבישי ברוורמן: אנא קראי את הנוסח כפי שהוא.

רוברט אילטוב: סעיף 9ג אני יכול להקריא: "(ג) שר הבריאות רשאי לקבוע, באישור ועדת הכלכלה של הכנסת; הוראות נוספות בדבר סימון מוצרי טבק, קבע שר הבריאות הוראות כאמור, לא ישווק אדם מוצר טבק אלא אם כן חפיסתו או אריזתו מסומנת לפי ההוראות כאמור.

רוברט אילטוב: "

יעל גרמן: זאת אומרת שאתה כן מוכן, שלשרת הבריאות תהיה אפשרות לקבוע, באישור ועדת הכלכלה של הכנסת, הוראות נוספות בדבר סימון?

רוברט אילטוב: כן.

יעל גרמן: אין לך עם זה בעיה.

יעל גרמן: לרבות הסיפה :"הוראות שמטרתן סימון לצורך זיהוי או מעקב, לרבות באמצעים אלקטרוניים"?

אבישי ברוורמן: קודם כל אנחנו רוצים לראות את העובדות.

יעל גרמן: האם אתה מתכוון לכל הסעיף?

רוברט אילטוב: לכל הסעיף.

יעל גרמן: אני לא יודעת על מה הרביזיה.

<איתי עצמון: אני אסביר.

<איתי עצמון: בסעיף 9(ג) - - -

רוברט אילטוב: יש דבר נוסף, שכתוצאה מהדיון פה חשוב להגיד אותו, בגלל הנושא של ההסכמים הבין-לאומיים, הייתי רוצה לבקש, בהתייעצות שר הכלכלה.

<איתי עצמון: הנושא הזה כבר עוגן.

אבישי ברוורמן: ההצעה ברורה?

יעל גרמן: לי זה עדיין לא ברור.

יעל גרמן: חבר הכנסת אילטוב, למעשה אתה רוצה לאשר כפי שהוא, או שאתה רוצה להוריד?

יעל גרמן: מול עיני יש :

יעל גרמן: "שרת הבריאות רשאית לקבוע באישור ועדת הכלכלה של הכנסת הוראות נוספות בדבר סימון מוצרי עישון, לרבות הוראות שעניינן עיצוב אחיד לאריזה..." את זה אתה רוצה להוריד?

יעל גרמן: מבחינתך, שרת הבריאות רשאית - - -

רוברט אילטוב: ההצעה המקורית.

יעל גרמן: "הוראות נוספות בדבר סימון מוצרי טבק", מיכל, מה ההבדל בין השניים?

<מיכל גולדברג: אנחנו סבורים שהסעיף, כפי שהתפרסם בקריאה הראשונה, גם יאפשר לשרת הבריאות לקבוע הוראות.

<מיכל גולדברג: הסעיף מאד כללי ויאפשר לנו כן לקבוע הוראות בדבר אריזות אחידות, אלא שהייעוץ המשפטי של הוועדה ביקש מאתנו לפרט, כי לטעמו - - -

<איתי עצמון: לא בקשתי לפרט לגבי סימון אחיד, אמרתם שבכוונתכם להוסיף בעתיד תקנות שאינן עיצוב אחיד של אריזות.

<איתי עצמון: בקשתי שמה שאתם מתכוונים לעשות- - -

אבישי ברוורמן: אין לי זמן לפלפולים, אני מעלה את זה להצבעה.

<חיים גבע: הנוסח המקורי היה מאד רחב.

קארין אלהרר: מבקשים התייעצות סיעתית.

אבישי ברוורמן: התייעצות סיעתית של יש עתיד 7 דקות.

אבישי ברוורמן: אני מחדש את הישיבה.

אבישי ברוורמן: היועץ המשפטי מרגיש שהייתה הערה שפגעה במה שאמר והוא רוצה לתקן.

<איתי עצמון: אני רוצה לשים את הדברים במקומם הנכון.

<איתי עצמון: לקראת הדיונים בהצעת החוק קיימתי ישיבות הכנה ארוכות עם נציגי משרד הבריאות.

<איתי עצמון: בין היתר נשאלתי, האם הנוסח של סעיף 9(ג), שהסמיך את שר הבריאות לקבוע , באישור ועדת הכלכלה, הוראות נוספות בדבר סימון, האם התיבה הזו מאפשרת להכיל בתוכה או להתקין מכוחה תקנות שעניינם עיצוב אחיד.

<איתי עצמון: דעתי הייתה, שסימון איננו עיצוב אחיד ואם רוצים עיצוב אחיד, צריך לומר את הדברים במפורש.

<איתי עצמון: לכן אני חושב, שהאמירה, שהתוספת הוגשה לוועדת הכלכלה עקב הערות הייעוץ המשפטי, או בשל בקשת הייעוץ המשפטי, היא לא מדויקת.

<איתי עצמון: היועץ המשפטי לוועדה ביקש להבהיר בדיוק מה הכוונה בסעיף המסמיך ואם יש כוונה להתקין תקנות שעניינם עיצוב אחיד, יש צורך לומר זאת במפורש ולקבל הסמכה מפורשת מכוח החוק.

אבישי ברוורמן: ההבהרה ברורה.

רוברט אילטוב: לאור אי הבנה ואי הדיוק, אני מבקש להסיר את הסעיף.

רוברט אילטוב: תודה.

אבישי ברוורמן: למה?

רוברט אילטוב: כי הייתה לי הזדמנות לחשוב - - -

יעל גרמן: כי יש להם אינטרס, למה אתה שואל למה?

גילה גמליאל: לאור האמירה של השרה כנגד חבר הכנסת אילטוב על האינטרסים, אני תומכת בחבר הכנסת אילטוב.

יעל גרמן: זה היה ברור, גם לך יש אינטרס.

יעל גרמן: חברים יקרים, אנחנו צריכים לקבל החלטה האם אנחנו רוצים למנוע את העישון?

יעל גרמן: האם אנחנו רוצים למנוע את המוות שנגרם כתוצאה מן העישון?

יעל גרמן: האם אנחנו נלחמים בתופעות העישון?

יעל גרמן: או שאנחנו רוצים להיות חצי בהריון, לומר שאנחנו רוצים להילחם אבל אנחנו לא רוצים סימון, אנחנו מוכנים שחלק יהיה פרסום ולק שלא יהיה פרסום, אבל אנחנו רוצים ש-3/4 מהעמוד יהיה נגד ו-1/4 מהעמוד יהיה בעד.

יעל גרמן: אם אנחנו חפצים חיים, אם אנחנו מבינים שגורם המוות מספר 1 במדינה וגם בעולם זה העישון, אנחנו חייבים לשנס מתנים ולהיות אחידים ולהבין שאנחנו צריכים למנוע כל פרום וצריכים גם למנוע את הפרסום על חפיסות הסיגריות.

יעל גרמן: הסעיף, כפי שהוא כרגע מאפשר, לא מחייב, הוא מאפשר, הוא נותן אפשרות ביעוץ כזה ובייעוץ אחר ולאחר שנדע מה שקרה באוסטרליה ומה קרה במדינות אחרות, ולהערכתי חייבים להעביר אותו.

יעל גרמן: גם את הסעיף הזה, גם את הסעיף של פרסומת.

יעל גרמן: אני קוראת לחברי הבית כאן ולחברי הכנסת לגלות אחריות ולהצביע בעד הסעיף כפי שהוא, כדי שנוכל באמת להילחם בכל נושא העישון ובנושא המוות שנגרם כתוצאה מן העישון.

אבישי ברוורמן: תודה לשרת הבריאות.

אבישי ברוורמן: אני מעלה עכשיו את הצעתו של חבר הכנסת אילטוב להצבעה, להסיר את סעיף 9(ג).

אבישי ברוורמן: מנהלת הוועדה תקריא את השמות.

<לאה ורון: חבר הכנסת יעקב מרגי, ממלא את מקומו של חבר הכנסת אריאל אטיאס.

<לאה ורון: חבר הכנסת יעקב ליצמן, ממלא את מקומו של חבר הכנסת יעקב אשר.

<לאה ורון: יעקב מרגי – בעד יעקב ליצמן – בעד רוברט אילטוב – בעד גילה גמליאל – בעד פנינה תמנו-שטה – נגד איציק שמולי – נמנע דוד צור – נגד אבישי ברוורמן – נמנע

אבישי ברוורמן: ההצעה להסיר את הסעיף נתקבלה.

אבישי ברוורמן: ברור שיש פה רוב מוחלט.

אבישי ברוורמן: אני נמצע מהסיבה הפשוטה, כי אני מאמין בפשרות.

אבישי ברוורמן: חשבתי שההצעה, היא זו שהלכה כאן לפני שיצאנו ולצערי ירדה, לכן אני נמנע.

אבישי ברוורמן: ההצעה של חבר הכנסת אילטוב, להסיר את הסעיף נתקבלה ואנחנו עוברים לסעיף הבא.

פנינה תמנו: אני רוצה להגיש הסתייגות שתעלה למליאה.

<איתי עצמון: ההסתייגות היא להשאיר את הסעיף כפי שאושר.

יעל גרמן: להשאיר את הסעיף המלא, כפי שהוא.

אבישי ברוורמן: הוא יעלה למליאה.

אבישי ברוורמן: אנחנו ממשיכים לסעיף הבא.

<מיכל גולדברג: ללא התייעצות, כפי שהוקרא.

יעל גרמן: לא כפי שאושר, הסעיף המלא, כולו.

אבישי ברוורמן: בהתייעצות עם שר הכלכלה.

יעל גרמן: אם הולכים לכל הדרך, גם אנחנו הולכים לכל הדרך, בלי התייעצות עם שר הכלכלה.

יעל גרמן: אנחנו כרגע מגישים הסתייגות.

<לאה ורון: את מבקשת להגיש הסתייגות, שלא מכילה את ההתייעצות.

יעל גרמן: ההסתייגות תהיה על הסעיף, ללא התייעצות עם שר הכלכלה.

יעל גרמן: עם כל המגבלות המתבקשות.

אבישי ברוורמן: ממשיכים הלאה.

אבישי ברוורמן: יש על הפרק מספר נושאים, כולל נושא הפרסומות.

<איתי עצמון: יש למעשה מספר סעיפים שנדונו וטרם אושרו בהצבעה בוועדה, בין היתר סעיף 3 שעניינו איסור פרסומת וסייגים לאיסור.

אבישי ברוורמן: היה גם את הנושא של הדיוטי פרי.

<איתי עצמון: זה סעיף 2 להצעת החוק.

<איתי עצמון: הסעיף הרלוונטי זו הגדרת שיווק.

<איתי עצמון: בהגדרת שיווק היום מוחרגות חנויות פטורות ממכס, לפי התיקון שנדון והוסכם בוועדה.

יעקב ליצמן: מותר לנו לטפל בזה, זה לא חוק בין-לאומי?

<איתי עצמון: החנויות נמצאות בשטח מדינת ישראל.

<הלנה ביילין: זה לא כל כך חד וחלק.

אבישי ברוורמן: עורכת דין ביילין, בלי קריאות ביניים.

<איתי עצמון: כמו שאמרתי, סעיף 2 להצעת החוק, שעניינו תיקון סעיף 1, סעיף ההגדרות, בין היתר ההגדרה שיווק, שמתקנת את ההחרגה של חנויות פטורות ממכס, זה נושא שנדון אך לא אושר עדיין בהצבעה.

<איתי עצמון: מעבר לכך, גם סעיף 3 הוא סעיף רלוונטי מכיוון שעניינו איסור פרסומת וסייגים לאיסור.

יעקב ליצמן: שאלתי שאלה כללית, אני מדבר על חנויות הדיוטי פרי, הן נמצאות בטווח בין-לאומי, אז אין זכות לאף אחד לאסור שם, כי זה לפי חוקים בין-לאומיים.

אבישי ברוורמן: אני רוצה לשמוע את משרד המשפטים בבקשה.

<לילך וגנר: לגבי עבירות תחולת דיני עונשין של מדינת ישראל, לפי סעיף 7 לחוק העונשין, הדין הישראלי חל על עבירות פנים, שמוגדרות כעבירות שנעברו כולן ומקצתן בתוך שטח ישראל.

<לילך וגנר: שטח ישראל לעניין סעיף זה, שטח הריבונות של מדינת ישראל, כולל רצועת מימי החופים שלה וכן כלי השיט וכלי הטיס רשומים בישראל.

<לילך וגנר: זאת אומרת שכל עבירה שמתבצעת בתחומי מדינת ישראל היא עבירת פנים ודיני העונשים חלים עליה.

אבישי ברוורמן: הדיוטי פרי נכלל במדינת ישראל ולכן מה שאמר חבר הכנסת ליצמן, לא תקף.

<הלנה ביילין: לידיעת כולם, יש פסק דין עקרוני, שקבע לגבי שתי סוגיות: סוגיית פטור ושמור, הרי אנחנו משאירים את הסחורה פה והסוגיה של החוקים האחרים.

<הלנה ביילין: פרופסור זמיר ניסח את זה בצורה כזו, אנחנו רוצים שהכסף יישאר בארץ ולא כלכלות מדינת ישראל – לגבי הפטור ושמור.

<הלנה ביילין: אז הוא אומר, מי שנוסע, קונה בחנויות פטורות ממכס, שלפי תקנות המכס הן מחוץ למדינה, הרי לא משלמים מכס.

<הלנה ביילין: שומרים את הסחורה בארץ ומיש חוזר, כאילו קנה בחוץ לארץ ועושה ייבוא אישי.

<הלנה ביילין: לכן מותר הפטור ושמור.

<הלנה ביילין: זה לא כזה חד וברור.

<הלנה ביילין: לגבי החוקים האחרים, נאמר באופן גורף, כמובן שאם מישהו ירצח, חלילה, בדיוטי פרי, אלה עבירות פליליות, אני אומרת לכם את זה גם מניסיוני במשרד המשפטים.

<הלנה ביילין: אבל, יש הרבה חקיקות, שבגלל הסיטואציה הקצת מבולבלת על חוקי סימון ואחרים, כולל החוק של העישון היום, שעורך דין אמר את זה, שבשיווק החריגו את הדיוטי פרי, בעניין של הצגת מחיר, החריגו את הדיוטי פרי, מתוך כוונה, שהכסף יישאר בארץ ולא יהיה התחליף, שזה כמובן חוץ לארץ.

<הלנה ביילין: לכן זה לא כזה חד וחלק.

<איתי עצמון: השאלה אם יש סיבה טובה להחריג את החנויות הפטורות ממכס לעומת חנויות אחרות בתוך מדינת ישראל?

<הלנה ביילין: משפט נוסף, מתוך פסק הדין של השופט זמיר, לגבי הסופר-פארם, שהגישו אז את הבג"צ, אמרו זה אפליה.

<הלנה ביילין: אמר כבוד השופט זמיר, זו אפליה מוצדקת ומותרת, כי בנסיבות האלה, כדי שהכסף יישאר בארץ ולא בדיוטי פרי בחוץ לארץ, האפליה מוצדקת.

<הלנה ביילין: זה פסק דין מאד מעניין, שנותן את כל הקונסטרוקציה הזו ולא המצאתי כלום.

<איתי עצמון: מה מבחינת ההגנה על בריאות הציבור, שהיא תכלית הצעת החוק, השאלה אם לצורך התכלית הזו, ההחרגה נכונה.

<הלנה ביילין: אמרנו שאנחנו לא פוגעים בבריאות הציבור.

<הלנה ביילין: אנחנו מבקשים רק, שיתנו לנו להיות כמו חנות ייעודית, למרות שהיא לא ייעודית, אנחנו לא מורידים אזהרות, אנחנו מסמנים הכול באנגלית, לא בקשנו חלילה שום דבר שפוגע בבריאות הציבור.

<הלנה ביילין: להחריג אותנו בסעיפים הספציפיים, שיתייחסו אלינו כחנות ייעודית.

<הלנה ביילין: זה כתוב בחוק, אני לא מבקשת משהו אחר, זה מה שאנחנו מבקשים, זה פשוט וזה מוצדק.

<מיכל גולדברג: אני רוצה לתקן, אותו פסק דין שהזכירה עורכת דין ביילין, בג"צ 1410/95 נאמר שם במפורש שדיני ישראל חלים על כל מקום בשטח ישראל, לרבות חנויות הדיוטי פרי.

<מיכל גולדברג: אנחנו מדברים על עבירות פליליות.

<מיכל גולדברג: פה אנחנו מדברים על ענייני בריאות לא על הסדר פטור ושמור, כפי שנדון באותו פסק דין.

אבישי ברוורמן: אני רוצה להתקדם, היום אני הולך להצביע על שני נושאים, הראשון הוא הדיוטי פרי, הדבר השני הוא הפרסומות בעיתונים.

אבישי ברוורמן: נצביע על זה, נמשיך לעבוד, נסגור את הישיבה הזו ב-14:20 ונמשיך בישיבה הבאה.

אבישי ברוורמן: עם כל החשיבות, אני מתנגד לעישון ואני חושב שהחוק הזה הוא בשורה לישראל והישג לשרת הבריאות הזו, אבל חוץ ממנו ישנם עוד נושאים חמורים שיושבים אצלנו, יוקר המחיה, הרכב, החשמל, המים וכו' ואי אפשר לשבת כל הזמן רק על זה.

<עמוס האוזנר: שכחנו את הנקודה, שבעיני היא המרכזית, שהאמנה הבין-לאומית סביב נושא העישון, שמסביבה בכלל כל החוק הזה, נועדה לממש את התחייבותנו הבין-לאומית משנת 2005.

<עמוס האוזנר: האמנה דורשת מהמדינות שחברות האמנה לבטל את הדיוטי פרי.

<עמוס האוזנר: זה כתוב באמנה ואנחנו צד לאמנה.

<איתי עצמון: אתה מתכוון לבטל את ההחרגה.

<עמוס האוזנר: ה-FCTC דורש.

<עמוס האוזנר: כבר הלכנו צעד אחד והגבלנו את הפטור לחפיסה אחת, אבל הלכנו רק חצי דרך, להגיד שאנחנו צריכים לתת פטור מיוחד, כשההתחייבות הבין-לאומית שלנו, דורשת בדיוק את ההפך, לדעתי זה אבסורד גמור.

<עמוס האוזנר: יש לנו התחייבות בין-לאומית, יש לנו מספיק טענות כנגד מדינת ישראל, שאנחנו לא מקיימים אמנות בין-לאומיות, הגיע הזמן שנקיים את האמנות הבין-לאומיות.

<עמוס האוזנר: אם יש לנו את האמנה FCTC, שהיא היחידה שמתייחסת ישירות לנושא הדיוטי פרי, אז יש דין בין-לאומי, כמו שחבר הכנסת ליצמן שאל, והוא האמנה הבין-לאומית הזו.

פנינה תמנו: האמנה הבין-לאומית לא אמורה להכתיב לנו את הטון בכל חקיקה שאנחנו רוצים.

אבישי ברוורמן: אוי ואבוי לנו.

<עמוס האוזנר: יש מספיק טענות נגדנו שאנחנו לא מקיימים אמנות.

פנינה תמנו: אתה לא מציג איזה הפרה, שישראל הולכת לבצע.

פנינה תמנו: יש פה אמנה, עם כל הכבוד לאמנה - - -

יעל גרמן: אבל הוא יחד אתך במה שהוא אומר.

רוברט אילטוב: אני אפשט לך את זה, הוא אתך.

פנינה תמנו: אני מבקשת התייעצות סיעתית.

אבישי ברוורמן: לפי תקנון הכנסת, התייעצות אינה עולה על 5 דקות.

אבישי ברוורמן: בבקשה התייעצות סיעתית.

אבישי ברוורמן: אני מחדש את הישיבה.

פנינה תמנו: יש לי וידוי, אני מעשנת ואני בעד כל החוק הזה.

אבישי ברוורמן: אנחנו עוברים על ההגדרות, מצביעים עליהם.

אבישי ברוורמן: אחרי זה מצביעים על הפרסומת, אחרי זה מצביעים על הדיוטי פרי.

<איתי עצמון: אנחנו דנים בסעיף 2 להצעת החוק.

<איתי עצמון: תיקון לסעיף ההגדרות.

<איתי עצמון: לעניין הגדרת שיווק, שבעצם מחריגה בגדר שיווק, היום מחריגה חנויות פטורות ממכס.

<איתי עצמון: ההצעה של משרד הבריאות היא, במקום: "חנויות פטורות ממכס", לכתוב: "מכירה במחסן, לצידת אניות וכלי טיס בהתאם להוראות פקודת המכס".

<איתי עצמון: אני קורא את הגדרת שיווק.

<איתי עצמון: השאלה, אם לעניין סעיפים מסוימים רוצים להשאיר את ההחרגה הקיימת כיום לגבי חנויות פטורות ממכס.

<איתי עצמון: זו השאלה שעומדת כרגע להכרעה.

יעקב ליצמן: אני רוצה להבין את ההצבעה, מה בעד ומה נגד.

<איתי עצמון: ניתן לדון ולהצביע על כל הגדרה בנפרד וניתן להצביע על הכול כמקשה אחת, כאשר הוועדה מסכימה על תיקונים ולאחר מכן מצביעים על כל הסעיף.

אבישי ברוורמן: אני רוצה שמלבד ההגדרות שבמחלוקת, להצביע על כל ההגדרות.

<איתי עצמון: הגדרה של מוצר עישון, אני מציע שעורכת דין גולדברג תקרא את ההגדרה המעודכנת.

<מיכל גולדברג: (א1) במקום ההגדרה "מוצר המשמש לעישון טבק" יבוא – "מוצר עישון"- כל אחד מאלה: (1) מוצרי טבק; (2) חומר ממקור צמחי המיועד לעישון ואשר אינו מכיל טבק, לרבות תערובת, תרכובת או תמיסה של חומר כאמור; (3) מוצר המשמש לעישון טבק, או מוצר המשמש לעישון חומר צמחי כאמור בפסקה (2), ובכלל זה סיגריות, סיגרים, סיגרלות, נרגילה, מקטרת ונייר לגלגול סיגריות;

<איתי עצמון: בפסקה (3), מחקת "מוצר המשמש לעישון טבק", כלומר זה יהיה" מוצר המשמש לעישון חומר - - -"

<מיכל גולדברג: (4) סיגריה אלקטרונית, חומר מילוי ומחסנית; לעניין זה "סיגריה אלקטרונית" – מוצר הדומה לסיגריה, לסיגר, למקטרת או לנרגילה, המופעל באמצעי אלקטרוני והמיועד לעישון, לרבות מוצר המותאם להרכבת מחסנית עליו, יהא כינויו אשר יהיה; "חומר מילוי" – נוזל או חומר בצורה אחרת, לשימוש בסיגריה אלקטרונית; "מחסנית" – אבזר המורכב על גבי סיגריה אלקטרונית, המכיל חומר מילוי".

<איתי עצמון: ההגדרה הזו הוסברה בהרחבה בדיונים הקודמים, כרגע היא הוקראה בנוסח שהוסכם בוועדה.

<איתי עצמון: נושא נוסף שנותר פתוח ולא נדון בישיבות הקודמות, הוא ההגדרה "פרסומת".

<איתי עצמון: הסיבה לכך היא, שהיינו צריכים להבין, הייעוץ המשפטי של הוועדה בתיאום עם משרדי הממשלה, מה משמעות התיבה "אמצעים אלקטרונים".

<איתי עצמון: מכיוון שהצעת משרד הבריאות הייתה, שבהגדרה "פרסומת", אחרי המילים "באמצעים אלקטרוניים", יבוא: "בכלל זה באמצעות רשת האינטרנט".

<איתי עצמון: אני אומר בצורה חד משמעית: להבנתנו, הפרשנות הסבירה של המונח "אמצעים אלקטרוניים" הוא שהמונח הזה כולל גם אינטרנט.

<איתי עצמון: אבל לצורך הבהרה ולמען הסר ספק, אני מבין שהבקשה היא להוסיף כאן במפורש לנקוב ברשת האינטרנט, אבל אין בכך כדי להשליך על הפרשנות של התיבה הזו, שמקובלת בחקיקה והמשמעות שלה היא גם אינטרנט.

אבישי ברוורמן: מקובל.

יעקב ליצמן: תן לי דוגמה, לאיזה אמצעי אלקטרוני שאסור לפרסם לפי זה.

<איתי עצמון: רדיו, טלוויזיה ורשת האינטרנט.

<שוש גן נוי: זה כולל גם אפליקציות שמורידים לסמארטפונים.

יעקב ליצמן: אני רוצה שיהיה ברור לחברי הכנסת על מה מצביעים.

יעקב ליצמן: מה כלול באמצעים האלקטרונים.

יעקב ליצמן: תסביר לי בבקשה.

יעקב ליצמן: האם זה כולל את כל ה"נטים" של העיתונים?

יעקב ליצמן: למשל YNET?

יעקב ליצמן: WALLA?

אבישי ברוורמן: לכולם ברור שזה כולל א כל האפליקציות ואת כל ה"נטים" באינטרנט?

<צביקה שטוירמן: אני מייצג את JTI .

אבישי ברוורמן: כבר שוחחנו.

<צביקה שטוירמן: אכן.

<צביקה שטוירמן: אני מבקש להסב את תשומת לב הוועדה לנקודה אחת קטנה בנוגע להגדרת סיגריה אלקטרונית.

<צביקה שטוירמן: אחרי הגדרת חומר מילוי, שהוא נוזל, או חומר בצורה אחרת.

<צביקה שטוירמן: אני לא מצליח להבין מה זה חומר בצורה אחרת.

<צביקה שטוירמן: אני חושב שהמונח רחב יתר על המידה.

<חיים גבע: זה יכול להיות גם אבקה וכל מיני דברים אחרים.

<חיים גבע: המוצר הזה נמצא כל הזמן בהתפתחות, לכן ההגדרה רחבה.

<חיים גבע: המחסנית יכולה להיות מלאה בנוזל, הנוזל יכול להיות עם ניקוטין, היום יש נוזל שמכיל שמן - - -

<צביקה שטוירמן: נוזל אנחנו מבינים.

<צביקה שטוירמן: מה זה חומר אחר?

<רוני גמזו: הוא ענה לך.

<רוני גמזו: זה בהתפתחות, זה יכול להיות אבקה, זה יכול להיות גז, אנחנו עוד לא יודעים לכן אנחנו אומרים, זה יכול להיות כל דבר.

אבישי ברוורמן: קבלתי.

אבישי ברוורמן: ההערה שלך נרשמה לפרוטוקול.

אבישי ברוורמן: נתתי לך לדבר בעבר, בבקשה להתקדם.

<איתי עצמון: הנושא הבא, הגדרת שיווק.

<איתי עצמון: אני רוצה להבין, האם ההחלטה היא שבכל מקום שכתוב "שיווק" מדובר על שיווק בחנויות פטורות ממכס, כן או לא?

<איתי עצמון: זו החלטה שהוועדה צריכה לקבל, האם לעניין סעיפים מיוחדים תהיה החרגה של חנויות פטורות ממכס?

<איתי עצמון: האם לא?

אבישי ברוורמן: כאן השאלה לגבי ההחרגה של הדיוטי פרי.

אבישי ברוורמן: מר גנות בבקשה.

<יעקב גנות: גברתי השרה, אדוני היושב ראש, חברי כנסת.

<יעקב גנות: זו פעם ראשונה אחרי 16 שנה, שאני בא לכאן ולא מסכים, להפך, אני מבקש לשנות החלטה ממשלתית.

<יעקב גנות: עוד לא קרה לי ב-16 השנים.

<יעקב גנות: לפני שנתיים, כשעוד לא חלמתי להגיע לרשות שדות התעופה, בעת הכנת החוק הזה, נקבע בפירוש, החרגת הדיוטי פרי מיתר החנויות בנושא החוק הזה.

<יעקב גנות: אני לא מעשן, אני במרך את השרה מכל הלב על מה שהיא מקדמת.

<יעקב גנות: אני לא רוצה להיות פתטי, אני לא מעשן, מבזה שאמא שלי מכרה את הלחם שלה תמורת סיגריות.

<יעקב גנות: רשות שדות התעופה זה גוף לא מתוקצב, מדובר בגוף שעסוק בפיתוח שדות תעופה, סלילת מסלולים, קידום בטיחות והצטיידות מעבר לשכר שכולם מדברים עליו.

<יעקב גנות: אני באמת לא מבין את ההבדל, מה יקרה, אותם הנוסעים שעוברים דרך נתב"ג לא יוכלו, בצורה שוטפת, לקנות את מה שהם רוצים ואנחנו, לפני 8 חודשים, אז בקושי נכנסתי לתפקיד, עמדתי כאן ויכולתי לקדם את ההתנגדות למכור שני פקטים.

יעל גרמן: הם יוכלו, רק במקום המיועד רק לעישון.

<יעקב גנות: לפני כ-8 חודשים, כדי לא להתווכח עם משרד האוצר ומשרד הבריאות, אני הייתי זה שבאתי לכאן ואמרתי ליושב ראש ועדת הכספים, שלא נתנגד להורדה של 50%.

<יעקב גנות: מתוך 2 פקטים, לפקט אחד.

<יעקב גנות: המשמעות מבחינת רשות שדות התעופה, הפסד של 40 מיליון שקל.

<יעקב גנות: שתקנו, ספגנו, אמרנו, שנבוא ונקדם את החלטות הממשלה.

<יעקב גנות: הנה פלא, באים היום ומצד אחר אומרים, נאפשר מכירת טבק וסיגריות לאלו שטסים באוויר.

<יעקב גנות: סליחה, אני לא מבין, תפקידנו לא לדאוג לחברות פרטיות להתעשר.

<יעקב גנות: זה לא תפקידנו.

<יעקב גנות: אני חשוב שאנחנו לא צריכים למכור לאלו שיוצאים לקרוז, סיגריות.

<יעקב גנות: מצד שני, אלוש עוברים דרך נתב"ג ואין להם שום בעיה להגיע לאירופה לקנות את הסיגריות ולחזור לארץ.

<יעקב גנות: מה ההבדל?

<יעקב גנות: הם לא ישאירו את הכסף פה, ישאירו את הכסף בחו"ל ויחזרו לארץ.

<יעקב גנות: בגלל קושי בפיקוח, רק נגביר את ההברחות.

<יעקב גנות: אני לא מבין את ההבדל.

<יעקב גנות: אנחנו משקיעים 2.5 מיליארד שקל להקמת שדה חדש, זרוע נוספת בנתב"ג.

<יעקב גנות: קבוע 300 מיליון שקל לנושא בטיחות.

<יעקב גנות: אין לנו מקור הכנסה אחר, אין לנו מקור הכנסה אחר.

<יעקב גנות: זה חלק מההכנסה וחלק גדול מההכנסות שלנו.

רוברט אילטוב: האוצר לא משפה אתכם?

<יעקב גנות: אפילו לא בשקל אחד.

<יעקב גנות: להפך, אנחנו מעבירים 200 מיליון שקל לשנה למנהל מקרקעי ישראל, 30 מיליון שקל למשרד האוצר.

<יעקב גנות: באתי לבקש מה שסוכם לפני שנתיים, להחריג אותנו, להשאיר את ההחרגה הזו גם בהמשך.

<יעקב גנות: להשאיר אותנו כפי שהיינו עד עכשיו.

אבישי ברוורמן: לפני שנתיים, כמדומני היית אתה סגן שר הבריאות, האם מה שאמר עכשיו מר גנות רשום בכתובים?

יעקב ליצמן: אני לא זוכר מה היה בבוקר.

<עמוס האוזנר: זה היה בוועדת כספים, לא פה.

יעקב ליצמן: - - היום לתת לשנות את הדיוטי פרי, כי זה כמו כל שדה התעופה.

<יעקב גנות: יורם שפירא סמנכ"ל למסחר שלנו, היה באותם הדיונים.

יעקב ליצמן: האם זה שיש הסכמים לג'יימס ריצ'רדסון, סקל וכל השמות האלה, האם זה נגד ההסכם שלהם, שהם יכולים למכור הכול ואנחנו יכולים להגביל אותם פתאום.

<יורם שפירא: בשנת 2012 דנו בחוק הזה, כרגע מבקשים לשנות את מה שהוסכם כבר אז.

<יורם שפירא: קודם הדיוטי פרי היה מוחרג, כרגע רוצים לבטל את ההחרגה של הדיוטי פרי, להחריד את מה שהחריגו בדיוטי פרי, להפוך את זה רק לצידת אניות ולמטוסים.

<יורם שפירא: זה השינוי.

<יורם שפירא: דבר שני, כל הנושא של מכירה נפרדת.

<יורם שפירא: זה לא היה דיונים, החריגו עכשיו חנויות ייעודיות למכירה.

<יורם שפירא: אם אני נמצא עכשיו בתל-אביב או בהרצליה פיתוח וקונה בחנויות שמתמחות בסיגריות, אני יכול להיכנס פנימה בלי שום בעיה כי הן מוחרגות.

<יורם שפירא: אנחנו מבקשים, היות ונתב"ג מתמחה בסך הכול בחנות הזו בשלוש קבוצות מוצרים, שהם טבק, אלכוהול קוסמטיקה וכל מה שנגזר מזה, אנחנו מבקשים זה יחול גם עלינו.

אבישי ברוורמן: אתה מחזק את מה שאמר יעקב.

<יורם שפירא: לשאלתו של חבר הכנסת ליצמן - - -

יעקב ליצמן: אני מציע שנצביע קודם.

<אפי שפר: בקשר להגדרת המונח פרסומת, אנחנו מבקשים להוסיף בסוף ההגדרה את המלים: "ואירועי קידום מכירות".

אבישי ברוורמן: כבר דנו בזה.

אבישי ברוורמן: אני לא אפתח שוב את הדיון.

אבישי ברוורמן: זה משהו חדש?

מיכל רוזין: זה חדש?

מיכל רוזין: אמרנו כבר שזה חל.

<אפי שפר: זה לא ברור אם זה חל או לא.

אבישי ברוורמן: אם לא אמרו, אז בבקשה.

מיכל רוזין: משרד הבריאות אמר שזה חל.

יעל גרמן: מיכל, זה חל?

<מיכל גולדברג: ככל שמדובר בפרסומת, זה חל.

<מיכל גולדברג: אם רוצים להוסיף במפורש - - -

יעל גרמן: אבל זה חל כרגע.

<אפי שפר: זה לא ברור אם זה חל או לא.

<אפי שפר: הבקשה שלנו היא אם אפשר להוסיף את זה כדי למנוע פרשנויות.

<איתי עצמון: אני מציע שעורכת דין גולדברג תקרא את ההגדרה של פרסומת, מפני שהגדרה בנוסח הזה לא הוקראה בפעם הקודמת.

<מיכל גולדברג: (ב) בהגדרה "פרסומת", אחרי המילים "באמצעים אלקטרוניים" יבוא "ובכלל זה באמצעות רשת האינטרנט או באמצעי טכנולוגי אחר, לרבות בציור, בדמות, בצליל, בתמונה, בתנועה או בכל אמצעי אחר", במקום הסיפה החל במילים "לרבות" יבוא "כולו או חלקו, בכל צורה שהיא, באופן ישיר או עקיף, גלוי או סמוי לרבות מתן חסות;"

יעקב מרגי: אני מבקש לחזור על סעיף (ב) כולו.

יעקב מרגי: יש פה שינוי נוסח שחברי הכנסת חייבים להיות ערים לו.

<מיכל גולדברג: הוספנו:

<מיכל גולדברג: " ובכלל זה באמצעות רשת האינטרנט, כפי שנדון היום, או באמצעי טכנולוגי אחר".

<מיכל גולדברג: אפשר להוסיף, אפשר לא להוסיף.

<איתי עצמון: אני מציע שלא נוסיף.

<איתי עצמון: אני חושב שהתוספת מיותרת.

<איתי עצמון: אני מקריא שוב את הנוסח להצבעה: "(ב) בהגדרה "פרסומת" אחרי המילים "באמצעים אלקטרונים" יבוא "ובכלל זה באמצעות רשת האינטרנט לרבות בציור, בדמות, בצליל, בתמונה, בתנועה או בכל אמצעי אחר" במקום הסיפה החל במילים "לרבות" יבוא "כולו או חלקו, בכל צורה שהיא, באופן ישיר או עקיף, גלוי או סמוי לרבות מתן חסות".

<איתי עצמון: אתם רוצים שאקרא את ההגדרה ל"פרסומת" כפי שתהיה לאחר התיקון, כדי שיהיה ברור?

אבישי ברוורמן: אין צורך.

אבישי ברוורמן: אני מצביע על כל ההגדרות האלה, למעט הדיוטי פרי.

אבישי ברוורמן: יש נושא אחד שבמחלוקת והוא נושא הנושא של הדיוטי פרי.

אבישי ברוורמן: לכן אני מצביע קודם כל על כל ההגדרות, למעט הדיוטי פרי.

אבישי ברוורמן: מי בעד ההגדרות כמו שהן?

אבישי ברוורמן: בעד – רוב

אבישי ברוורמן: נמנעים – 1

אבישי ברוורמן: סעיף ההגדרות אושר.

אבישי ברוורמן: עכשיו לגבי הנושא של הדיוטי פרי.

<איתי עצמון: ההגדרה הרלוונטית היא הגדרה של "שיווק".

<איתי עצמון: בכל מקום שכתוב בחוק "לא ישווק", בעצם אנחנו מתייחסים למכירה, אספקה או יבוא של מוצרי טבק, למעט ייצוא ייבוא ומכירה בחנויות פטורות ממכס.

<איתי עצמון: הצעת משרד הבריאות היא לתקן את ההחרגה של חנויות פטורות ממכס ולכתוב "במחסן, לצידת אניות וכלי טיס, בהתאם להוראות לפי פקודת המכס".

<איתי עצמון: זה התיקון שכרגע עומד לדיון ולהצבעה.

<איתי עצמון: אני מדבר על סעיף קטן (ה).

אבישי ברוורמן: תהיה הצבעה בעד ונגד.

אבישי ברוורמן: תסביר מה זה להחריג את הדיוטי פרי ומה זה להכניס את הדיוטי פרי.

<איתי עצמון: הצעת משרד הבריאות היא לבטל את ההחרגה של חנויות פטורות ממכס לגבי כל החוק.

<איתי עצמון: לבטל את ההחרגה.

<איתי עצמון: כל החוק יחול גם על חנויות פטורות ממכס.

אבישי ברוורמן: מנהלת הוועדה תקרא את שמות חברי הכנסת, מי בעד ההצעה של משרד הבריאות כפי שהיא, שהדיוטי פרי יהיו בתוכו, כמו כולם.

אבישי ברוורמן: בבקשה.

<לאה ורון: חבר הכנסת דוד רותם, במקום חבר הכנסת משה פייגלין.

<לאה ורון: דוד צור – נגד

<לאה ורון: דוד רותם – נגד גילה גמליאל – נגד רוברט אילטוב – נגד חנא סוייד –נמנע מיכל רוזין – בעד יעקב ליצמן – נגד יעקב מרגי – נגד איציק שמולי – בעד איילת שקד – נמנעת אבישי ברוורמן – בעד

אבישי ברוורמן: ההצעה נדחתה.

פנינה תמנו: אני רוצה להגיש הסתייגות.

אבישי ברוורמן: אני עובר לנושא האחרון, נושא הפרסומות בעיתונים.

פנינה תמנו: רביזיה.

אבישי ברוורמן: בישיבה הבאה תהיה רביזיה.

אבישי ברוורמן: נא להציג את נושא הפרסומות.

<מיכל גולדברג: בעניין הדיוטי פרי יש אי הבנה, הבקשה הייתה להחריג את הדיוטי פרי מעניינים מאד מסוימים, לא מכל מקום שכתוב בו "שיווק".

<מיכל גולדברג: מה שהצבעתם כרגע - - -

<איתי עצמון: הבהרתי על מה מדובר.

יעל גרמן: יש רביזיה ואנחנו נעלה את זה כהסתייגות.

<איתי עצמון: הבהרתי בדיוק על מה ההצבעה, הכוונה הובהרה לחברי הכנסת.

יעקב ליצמן: – – –

אבישי ברוורמן: חבר הכנסת ליצמן, אתה רגיל כל כך להיות סגן שר הבריאות, שקשה לך לא להיות שר הבריאות, אתה מתגעגע?

גילה גמליאל: היום הוא שר הבריאות בפועל.

אבישי ברוורמן: לא, יש את שרת הבריאות פה.

פנינה תמנו: זה ממש לא מכובד.

פנינה תמנו: בשביל מעט תשומת לב לא עושים דבר כזה.

פנינה תמנו: זו שרה בממשלת ישראל ואני מתביישת לשמוע את מה שאמרת.

יעל גרמן: כשמישהי אומרת דבר שטות, כדאי לשתוק, כדי שגם היא תשמע איזה שטויות היא מדברת.

יעל גרמן: ראוי כרגע לשתוק.

אבישי ברוורמן: נא לקרוא את הסעיף לגבי הפרסומות בעיתונים.

<איתי עצמון: ההצבעה עכשיו היא תיקון לסעיף 3, שעניינו "איסור פרסומת באמצעים מסוימים וסייגים לפרסום".

<איתי עצמון: באופן כללי, ההצעה של משרד הבריאות היא לאסור לחלוטין פרסומת למוצרי עישון, למעט בסייגים כפי שמפורט בסעיף.

<איתי עצמון: אני מציע שעורכת הדין גולדברג תקרא את הסעיף.

אבישי ברוורמן: קראנו אותו כבר.

אבישי ברוורמן: הנקודה ברורה.

אבישי ברוורמן: ישנה הפשרה שהתבקשה פה, לגבי הנושא של להתיר פרסומות מסוימות בעיתונות, עקב מצבה ההולך ומתדרדר של העיתונות הכתובה, בין השאר עקב כניסת האינטרנט.

יעקב ליצמן: העליתי את הצעת הפשרה אבל לא העליתי שום סיבות.

יעקב ליצמן: לדעתי, צריך לאפשר לפרסם מודעת פרסום.

אבישי ברוורמן: כשלא היית פה בדיונים, חלק מהנציגים וגם חברי כנסת, העלו את הנושא של שינוי שווי המשקל בשוק העיתונאי, שאם לא היה השינוי הזה, אז לא הייתה סיבה לנושא.

<איתי עצמון: לא הבנתי מה ההצעה של חברי הכנסת לעניין הפרסום בעיתונות.

<איתי עצמון: לאפשר כמו שמותר היום?

יעקב ליצמן: להשאיר את המצב כמו שהוא קיים היום.

יעקב ליצמן: אבל, תמורת כל פרסום שמפרסמים בעד העישון, יהיה פרסום נגד.

<איתי עצמון: במימון של מי?

<איתי עצמון: מי יממן?

פנינה תמנו: באמת.

פנינה תמנו: זה מה שיגרום לאנשים לא לעשן?

פנינה תמנו: לא יותר קל להוריד את הפרסומות?

אבישי ברוורמן: אני רוצה שהדברים יהיו ברורים.

אבישי ברוורמן: המימון בהצעה הזו הוא על ידי העיתונים.

דוד צור: לא.

אבישי ברוורמן: אז על ידי מי?

דוד צור: העיתונים יממנו פרסום מקביל?

דוד צור: הרעיון הוא כביכול שחברות הטבק, או לחילופין משרד הבריאות.

אבישי ברוורמן: לכן אני מבקש את הניסוח.

אבישי ברוורמן: עורך דין עצמון קורא את הצעת הנוסח.

אבישי ברוורמן: נצביע עליו, הוא יעבור להסתייגויות ויעבור למליאה.

<איתי עצמון: הצעת חברי הכנסת כפי שהוגשה בדיון ב-7 בינואר רוצה לקבוע סייג נוסף, כלומר, מקרה שבו כן יהיה מותר לפרסם - - -

יעקב ליצמן: לא "שכן מותר", כי לא היה איסור.

יעקב ליצמן: מותר לפרסם.

יעקב ליצמן: אין סעיף של איסור.

יעקב ליצמן: מותר לפרסם.

<איתי עצמון: זה לא מה שכתוב.

<איתי עצמון: בהצעה שהוגשה לי כתוב, אחרי סעיף קטן (א) יבוא, - סעיף קטן (א) קובע איסור - "לא יעשה אדם פרסומת למוצרי עישון והוראות סעיף קטן - - - לא יחולו על כל אלה".

אבישי ברוורמן: זה מה שהוא קיבל וזה מה שהוא יציג, אלא אם כן אתה רוצה להציג משהו אחר.

<איתי עצמון: זו ההצעה שאדוני חתום עליה.

אבישי ברוורמן: אתה חתום על ההצעה הזו.

פנינה תמנו: למה אנחנו לא מצביעים קודם כל על ההצעה של משרד הבריאות?

אבישי ברוורמן: עורך דין עצמון, עיני כולם נשואות אליך.

אבישי ברוורמן: אנחנו עומדים בפני שתי הצבעות.

אבישי ברוורמן: מה ההצבעה הראשונה?

מיכל רוזין: שאלת הבהרה, כשהצעתי את ההצעה שלי לגבי חברות החדשות המקומיות, אמרה היועצת המשפטית של הוועדה, אתי בנדלר, שלא ניתן בחוק להשית על גוף פרטי הוצאה.

מיכל רוזין: האם זה חל גם על ההצעה הזו?

<איתי עצמון: אני עוד לא כל כך הבנתי מה ההצעה.

<איתי עצמון: את מתכוונת שאי אפשר להשית על העיתונים?

<איתי עצמון: אני לא יודע באיזה מקרה מדובר שם?

<איתי עצמון: אני לא יודע באיזה מקרה דובר שם, אבל במקרה הזה, צריך להבין מה פרטי ההסדר.

<איתי עצמון: יכול להיות שאפשר.

<לאה ורון: מה שעשיתם, השתתם על "הוט" ו"יס" את המימון של החדשות.

<לאה ורון: זה מה שהוחלט.

<לאה ורון: היא אמרה שאי אפשר לאפשר ל"הוט" ו"יס" לשדר חדשות מקומיות, כי הן חברות פרטיות.

<איתי עצמון: יש שתי הצעות שעומדות כרגע על הפרק, קודם הצעת החוק הממשלתית, שעומדת לדיון בוועדת הכלכלה, בנוסח המתוקן שהוגש.

<איתי עצמון: זו ההצעה שהקריאה עורכת דין גולדברג והיא נדונה גם בדיונים הקודמים.

<איתי עצמון: ההצעה נוספת היא מטעם חברי הכנסת גמליאל, ליצמן, שקד, סוייד, אילטוב, שמולי ומועלם-רפאלי.

<איתי עצמון: ההצעה הזו קובעת חריג לאיסור על פרסומת למוצרי עישון והיא קובעת: "הוראות סעיף קטן (א), קרי האיסור, לא יחולו לגבי: פרסומת בעיתונות, לרבות עיתונות המועברת באמצעים אלקטרוניים, שאינם מיועדים לילדים ולבני נוער עד גיל 18 ובמדור ובמוסף שאינו מוקדש בעיקרו לספורט, לבידור או לבילוי ובלבד שיתקיימו לגביה התנאים הבאים: כנגד שטח הפרסומת למוצר טבק או לשם מסחרי למוצר טבק" – זה צריך להיות מוצר עישון, כיוון שכל החוק חל על מוצר עישון – "יוקצה באותו מועד, שטח פרסומי המהווה שליש משטח הפרסומת למשרד הבריאות, לשם פרסום הסברים בדבר נזקי העישון, על פי נוסחי פרסום שונים ומתחלים מעת לעת, על פי הסמכת שר הבריאות, באישור ועדת הכלכלה של הכנסת.

<איתי עצמון: משרד הבריאות יהיה רשאי להורות מעת לעת על פרסום מרוכז של שטחי פרסום שנצברו ולא מומשו.

<איתי עצמון: לא יעשה אדם במהדורת אחת של עיתון יותר מפרסומת אחת לאותו שם מסחרי.

יעקב ליצמן: להוסיף על זה באישור ועדת הכלכלה.

יעקב ליצמן: גם על החלק השני.

יעל גרמן: שיהיה ברור שמשרד הבריאות מתנגד להצעה.

אבישי ברוורמן: ברור.

<איתי עצמון: כתוב "יוקצה", אני רוצה רק להבין מי יממן?

יעקב ליצמן: העיתונים.

יעקב מרגי: המפרסמים.

אבישי ברוורמן: המפרסמים?

<דן פרידמן: זה נושא מהותי, אפשר להציע פשרה?

<דן פרידמן: אפשר להוסיף מילה בנושא המימון?

אבישי ברוורמן: חברות הסיגריות מממנות את הדברים האלה.

אבישי ברוורמן: אתם מבלבלים את היועץ המשפטי.

<איתי עצמון: כמו שנהוג לגבי כל פרסום אני מניח.

<דן פרידמן: אפשר מילה אחת לפני שמצביעים?

פנינה תמנו: אני מבקשת התייעצות סיעתית.

אבישי ברוורמן: התשובה היא לא.

אבישי ברוורמן: לא.

<דן פרידמן: מילה אחת.

<דן פרידמן: השתת העלויות האלה, שלבטח יושתו על חברות הטבק לפי מה ששמעתי כרגע, תגרום לנחיתות מובנית של דובק, כיצרן ישראלי יחיד.

אבישי ברוורמן: אנחנו נתייחס לדובק יותר מאוחר.

<דן פרידמן: לכן אני מבקש שיובהר שזה יחול על העיתונים ולא על חברות הטבק.

<דן פרידמן: העיתון יקצה, אבל על חשבונו.

אבישי ברוורמן: אני לא יכול כבר להציע פשרה, ניסיתי יום ולילה ואיש לא מתפשר.

אבישי ברוורמן: בישיבה הבאה תציע פשרה.

אבישי ברוורמן: בבקשה.

<לאה ורון: חבר הכנסת דוד צור, אתה בעד ההצעה?

דוד צור: בעד.

פנינה תמנו: נגד.

פנינה תמנו: אתה נגד פרסום או בעד פרסום?

<קריאה: בעד, זה בעד ההסתייגות.

<לאה ורון: חברי הכנסת, ההצבעה היא על הצעתם - - -

אבישי ברוורמן: סליחה, חבר הכנסת צור, אנחנו מצביעים עכשיו על הצעתם של קבוצת חברי הכנסת.

אבישי ברוורמן: חבר הכנסת צור, בעד או נגד?

אבישי ברוורמן: דוד צור – נגד חנא סוייד – נגד פנינה תמנו-שטה – נגד דוד רותם – בעד גילה גמליאל – בעד רוברט אילטוב – בעד מיכל רוזין – נמנעת איציק שמולי – בעד אילת שקד – בעד יעקב ליצמן – בעד יעקב מרגי – בעד אבישי ברוורמן – בעד

אבישי ברוורמן: הצעת חברי הכנסת נתקבלה.

פנינה תמנו: הסתייגות.

אבישי ברוורמן: בישיבה הבאה יוגשו הסתייגויות, תודה לכולם הישיבה נעולה.